Talous- ja sosiaalikomitean lausunto aiheesta "Ehdotus Neuvoston asetus banaanialan yhteisestä markkinajärjestelystä annetun asetuksen (ETY) N:o 404/93 muuttamisesta"



Virallinen lehti nro C 048 , 21/02/2002 s. 0051 - 0052



Talous- ja sosiaalikomitean lausunto aiheesta "Ehdotus Neuvoston asetus banaanialan yhteisestä markkinajärjestelystä annetun asetuksen (ETY) N:o 404/93 muuttamisesta" (2002/C 48/11) Neuvosto päätti 14. syyskuuta 2001 Euroopan yhteisön perustamissopimuksen 37 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 25. lokakuuta 2001. Esittelijänä oli José María Espuny Moyano. Talous- ja sosiaalikomitea hyväksyi 28. ja 29. marraskuuta 2001 pitämässään 386. täysistunnossa (marraskuun 28. päivän kokouksessa) seuraavan lausunnon äänin 108 puolesta, 2 vastaan 2:n pidättyessä äänestämästä. 1. Komission ehdotus 1.1. Komissio pyrkii uudella ehdotuksellaan muuttamaan banaanialan YMJ:tä pääasiassa siten, että voitaisiin käynnistää Yhdysvaltojen kanssa 10. huhtikuuta 2001 ja Ecuadorin kanssa 30. huhtikuuta 2001 allekirjoitettujen sopimusten toinen vaihe. 1.1.1. Sopimukset tehtiin, jotta Euroopan unionin sekä Yhdysvaltojen ja Ecuadorin välinen banaanikiista saataisiin päätökseen. Sopimusten tuloksena syntyi kompromissi, jonka lähtökohtana on yhteisön tuontijärjestelmän mukauttaminen banaanien osalta kaksivaiheisesti: - Ensimmäinen vaihe alkoi 1. heinäkuuta 2001, jolloin annettiin asetus banaanien tuontijärjestelmän täytäntöönpanosäännöistä. Asetuksessa säädetään uudenlaisesta tuontitodistusten jakomenetelmästä, joka pohjautuu perinteisiin viitearvoihin. - Toisen vaiheen on määrä alkaa 1. tammikuuta 2002, jolloin muutetaan tiettyjä neuvoston asetuksen (ETY) N:o 404/93 säännöksiä. 1.1.2. Toisen vaiheen käynnistyminen riippuu siitä, onnistuuko Maailman kauppajärjestö luopumaan Gatt-sopimuksen I artiklasta (Cotonoun yleissopimuksen allekirjoittaneista AKT-maista peräisin olevien tuotteiden tullietuuskohtelu) ja XIII artiklasta (erityiskiintiön varaaminen AKT-maiden banaaneille). 1.2. Samalla kun komissio tekee uuden ehdotuksen asetuksen N:o 404/93 muuttamisesta, se ajantasaistaa tiettyjä vanhentuneita säännöksiä seuraavien seikkojen osalta: - tariffi- ja tilastonimikkeistön CN-koodit ja yhteinen tullitariffi - tuottajaorganisaatioille myönnettävien tukien rahoitus - banaanien hallintokomitea. 2. Yleistä 2.1. Komitea arvostaa komission ponnisteluja saada aikaan sopimus Yhdysvaltojen ja Ecuadorin kanssa banaanikiistan lopettamiseksi. Eurooppalaiset tuotteet eivät näin enää joudu kiristyksen kohteiksi. 2.2. Komitea katsoo kuitenkin, että 100000 tonnin siirtäminen C-kiintiöstä B-kiintiöön lisää banaanien tuontia entistä alhaisemmin tullein, mikä puolestaan laskee hintoja ja vaikuttaa kielteisesti tuottajien tulotasoon. 2.3. Komitea pahoittelee, ettei asetuksen N:o 404/93 aiemmassa uudistuksessa ole otettu huomioon sen 29. maaliskuuta 2000 antamaa lausuntoa(1), jossa käsitellään useita hyvin merkittäviä kysymyksiä: - Komitea ei kannata yhtenäisen tullitariffin käyttöönottoa 1. tammikuuta 2006 alkaen. Sen sijaan se puoltaa tariffikiintiöjärjestelmän säilyttämistä vähintään kymmenen vuoden ajan; tänä aikana olisi tutkittava mahdollisuutta ottaa määräajan umpeuduttua käyttöön uusi järjestelmä. Samalla voitaisiin arvioida erityisesti sitä, miten uusi järjestelmä vaikuttaa yhteisön tuotantoalueiden työllisyyteen, tuotantorakenteisiin, tuottajien tuloihin ja markkinahintojen kehitykseen. - Autonomista lisäkiintiötä (B-kiintiötä) on voitava tarkistaa nykyistä realistisemmin markkinatilanteen mukaan, jotta markkinoilla vältytään sekä ali- että ylitarjonnalta. - Tuontitodistusten myöntämismenetelmä on valittava siten, että pienet ja keskisuuret tuottaja- ja jakeluyritykset voivat toimia markkinoilla samoin ehdoin kuin suuret monikansalliset yhtiöt, jotta kuluttajille taataan valinnanvapaus ja sellainen hinta-laatu-suhde, joka vastaa tyydyttävästi myös terveys- ja ympäristövaatimuksia. - On ryhdyttävä oheistoimiin, joilla lievitetään tuontijärjestelmän muuttamisen vaikutuksia yhteisön tuottajiin. - Somalialaisia tuottajia on tuettava erityistoimin ja autettava selviytymään maan epävakaasta poliittisesta tilanteesta, joka estää heitä viemästä banaanejaan säännöllisesti yhteisön markkinoille. 3. Erityistä 3.1. Komitea on tietoinen siitä, että asetuksella (ETY) N:o 404/93 perustettu banaanien tuontijärjestelmä on mukautettava Yhdysvaltojen ja Ecuadorin kanssa allekirjoitettuihin sopimuksiin. Komitea ei siis vastusta 100000 tonnin siirtämistä C-kiintiöstä B-kiintiöön eikä ensiksi mainitun (C-kiintiön) varaamista AKT-maista peräisin olevien banaanien tuontiin. 3.2. Komitea toteaa, että ennen nykyisen asetuksen N:o 404/93 muuttamista WTO on saatava luopumaan Gatt-sopimuksen I ja XIII artiklasta vuoteen 2008 asti, jolloin AKT-maihin sovellettavan nykyisen järjestelmän voimassaolo päättyy, sillä muussa tapauksessa kyseisten maiden tuotantoa ei voida suojata. 3.3. Komitea katsoo, että aina kun banaanialan YMJ:tä muutetaan, yhteisöjen tuottajien suoja murenee eikä nykyinen lainsäädäntökehys takaa yhteisön banaanien pitämistä kaupan. Siksi komitea katsoo, että tulonmenetystä tasoittavaa korvausjärjestelmää on vahvistettava ja se on vakiinnutettava siten, ettei sen toimivuutta eikä kustannuksia voida asettaa kyseenalaiseksi myöhemmin toteutettavissa uudistuksissa pyrittäessä supistamaan yhteisen maatalouspolitiikan talousarviota. Toimenpide olisi perusteltavissa perustamissopimuksen 299 artiklan 2 kohdan nojalla, joka sopii oikeusperustaksi pantaessa yhteisön toimintaperiaatteita täytäntöön erittäin syrjäisillä alueilla niiden erityisolosuhteiden vuoksi. 3.4. Komitea katsoo, että asetukseen on sisällytettävä lauseke, jonka nojalla tuottajajäsenvaltiot saavat luvan rajoittaa vapaaehtoisesti korvaukseen oikeutettujen banaanien tuotantoa siten, että niitä viljellään vain päätöksentekohetkellä olemassa olevilla viljelmillä. Toimenpiteellä suojeltaisiin perinteisiä banaanintuottajia sellaisilla alueilla, joilla tuotanto on vähäistä mutta ympäristön kannalta erittäin tärkeää. Mahdollinen korvaus saattaa vaikuttaa eniten juuri näihin tuottajiin, mikäli alueellinen kiintiö ja taattu enimmäiskiintiö ylittyvät. Eräillä uusilla viljelmillä ollaan lisäksi taipuvaisia harjoittamaan voimaperäistä viljelyä, mikä saattaa vaikuttaa kielteisesti ympäristön säilyttämiseen. 3.5. Komitea huomauttaa, että komission ehdotuksen liitteenä olevassa rahoitusselvityksessä esitetään virheellisiä lukuja, kun 20,8 miljoonan EUR:n tullien menetyksistä vähennetään uusista tulleista saatavat 7,5 miljoonaa EUR. Tulokseksi saadaan luonnollisesti 13,3 miljoonaa EUR eikä 15,3 miljoonaa EUR, kuten komission asiakirjassa esitetään. 4. Päätelmät 4.1. Komitea on tietoinen siitä, että asetuksella (ETY) N:o 404/93 perustettua banaanien tuontijärjestelmää on muutettava, jotta WTO:n banaanikiista saadaan päätökseen ja lopetetaan näin Yhdysvaltojen yksipuolisesti soveltamat kiristystoimet, jotka koskevat tiettyjen Euroopan unionin tuotteiden tuontia markkinoille. 4.2. Komitea toteaa jälleen kerran, ettei banaanialan YMJ:n mukauttamisella, joka on välttämätöntä, saa vaarantaa järjestelyn tehokkuutta toteutettaessa sen perustavoitteita eikä etenkään yhteisön ja AKT-maiden banaanien markkinoinnin takaamista edelleen. Banaanintuottajien tulotason on oltava asianmukainen ja kuluttajille on tarjottava banaaneja koko yhteisössä monipuolisesti eri maista kohtuuhinnoin. Bryssel 28. marraskuuta 2001. Talous- ja sosiaalikomitean puheenjohtaja Göke Frerichs (1) EYVL C 140, 18.5.2000.